|  |
| --- |
| Nævnenes HusToldboden 28800 ViborgHøringssvaret sendt elektronisk til jura@naevneneshus.dk sagsnr. 24/05869  |

**Høring over udkast til bekendtgørelse om behandling af klager vedrørende vedvarende energianlæg og fastsættelse af frister i Energiklagenævnet**

Landbrug & Fødevarer har modtaget udkast til bekendtgørelse om behandling af klager vedrørende vedvarende energianlæg og fastsættelse af frister i Energiklagenævnet d. 2. juli 2024. Vores bemærkninger til høringsudkastet følger nedenfor.

**Smidig klageproces afgørende for nødvendig VE-udbygning**

Med udkastet til bekendtgørelse foreslås nye regler for Energiklagenævnets håndtering af klager ifm. opstilling af vedvarende energianlæg. Helt overordnet drejer det sig om, hvordan sager behandles ifm. klager og en ny bemyndigelse for hvilke frister Energiklagenævnet kan fastsætte i en given klagesag.

**Vedvarende energianlæg**

Fremover skal Energiklagenævnet begrænse sin prøvelse til de forhold, der er klaget over. En klagesag skal således ikke åbnes helt op på ny, hvis der indgives klage over projektet. I stedet skal hensynet til behovet for etablering af vedvarende energianlæg indgå med betydelig vægt i de respektive prøvelser.

Landbrug & Fødevarer bakker op om denne tilgang til klager ifm. opstilling af vedvarende energianlæg. Klagesager bør således ikke forlænges unødigt ved at åbne hele sagen op, hvis et klagepunkt vedrører et specifikt element, som kan behandles uafhængigt af sagen i øvrigt.

**Frister**

Energiklagenævnet kan med bekendtgørelsesudkastet sætte frister for fremlæggelse af oplysninger, tilvejebringelse af dokumentation og afgivelse af udtalelser fra klager, opstiller, berørte myndigheder og eksterne sagkyndige. Nævnet kan ydermere afvise sager, hvis disse frister ikke overholdes. Endelig kan Energiklagenævnet beslutte, at en klager ikke kan fremsætte yderligere klagepunkter og øvrige parter ikke fremkomme med yderligere oplysninger, når sagen vurderes tilstrækkeligt oplyst.

Igen forholder Landbrug & Fødevarer sig positivt til bekendtgørelsesforslaget, så projekterne ikke henlægger pga. mangelfulde og måske endda ubegrundede klager. Det forudsætter naturligvis, at Energiklagenævnet gør brug af deres bemyndigelse til at fastsætte frister.

Landbrug & Fødevarer vil gerne forbeholde sig muligheden for at vende tilbage med yderligere kommentarer, hvis vi finder behov for dette. Ønskes ovenstående uddybet er Energistyrelsen velkommen til at rette henvendelse til undertegnede.

Med venlig hilsen

Simon Horsholt

Chefkonsulent

Klima & Energi

M +45 2785 2384

E simh@lf.dk